Risestär

Ordinate: absolut Hellegkeet 0, Ia, Ib: Iwwerrisen, II: Hell Risen, III: Risen, IV: Ënnerrisen, V: Haaptsequenz (Zwergen), VI: Ënnerzwergen, VII: Wäiss Zwergen
E Risestär oder Iwwerris (oder och einfach nëmme Ris) ass e Stär mat iwwerduerchschnëttlech groussem Duerchmiesser an iwwerduerchschnëttlech grousser Liichtkraaft, deen am Hertzsprung-Russell-Diagramm (HRD) däitlech iwwer der Haaptrei läit.

Et ënnerscheet ee véier Aarte vu Risen:
 Ënnerrisen, Stäre mat der Liichtkraaftklass IV. Si sinn am HRD tëscht dem Risenaascht an der Haaptrei.
 (Normal) Risen mat der Liichtkraaftklass III. Si maachen am HRD de Risenaascht.
 Hell Risen, Stäre mat der Liichtkraaftklass II. Si sinn am HRD iwwer den normale Risen.
 Iwwerrisen, Stäre mat der Liichtkraaftklass I. Opgrond vun hirer nach héijer Liichtkraaft leie si am HRD nach iwwer den helle Risen.

A spéide Spektralklasse läit de Stralungsmaximum vu Risen am roude Spektralberäich. Si ginn dofir an dësem Stadium och als Rout Rise respektiv Rout Iwwerrise bezeechent. Entspriechend bezeechent ee Risen a mëttleren oder fréie Spektralklassen als Giel oder Blo Risen.